
LUKU 1


Joulunviettoa


Jaana Lindegrenin ja Jussi Tammen joulu sujui rauhaisasti lasten vieraillessa heidän luonaan. Jaanan Joelpoika viivähti yhden yön seudun. Jussin Anniinatyttö sen sijaan viipyi aina aatonaatosta Tapanin aamupäivään, kunnes lähti takaisin opiskelupaikkakunnalleen reippaasti paksuuntuneen lompakkonsa siivittämänä. Välipäivinä Jussi aikoi tehdä hieman töitä. Sen sijaan Jaana, joka eli vielä virkavapaansa viimeisiä päiviä ilman virallisia velvoitteita, kävi muun muassa istumassa iltaa kollegansa Jelena Rygminan kanssa. Sen jälkeisen päivän aamukahvipöydässä Jaana kertoi Jussille edellisen illan kuumimmat uutiset.


– Jelena on raskaana.


Jussi taitteli lehden syliinsä ja totesi: – Ilmankos sinäkään et vaikuttanut illalla sen kummemmin humalaiselta, kun tulit kotiin. Joskus te olette istuneet melkein aamuun asti Jelenan kanssa ja jäljet ovat olleet sen mukaiset, mutta kukapa sitä yksin, jos toinen on raskaana.


– Se on juuri niin, totesi Jaana. – Etkö huomaa mikä siinä on ongelmallista?


Jussi puisteli päätään ja tyytyi toteamaan: – Ovathan he Kallen kanssa jo vakiintunut pari. Vaikka jossain vaiheessa ehkä olisinkin toivonut, että Jelena löytäisi jonkun muun, niin tässä tilanteessahan se on hyvä, että he ovat niin kuin sanoin, vakiintunut pari.


– Juuri sehän se ongelma on, intti Jaana. – Katsos kun Kalle on sairastanut yhdeksäntoistavuotiaana sikotaudin, josta seurasi paha kivestulehdus, joka teki hänestä täysin steriilin. Hän ei voi siis siittää lapsia.


Jussi hymyili. – Nyt minä ymmärrän. Tähän tilanteeseen liittyykin jotakin draamaa. Naisen on paha yllättää miehensä ilouutisella, että olen raskaana, mikäli mies on tunnetusti tuhkamuna. Kertoiko Jelena kenen jäljiltä se raskaus on?


– Kertoi. Kyllä minä sen tiesin, että Jelena on jo puoli vuotta tapaillut yhtä sellaista järjestyksen kundia, nimeltään Sauli Säntti. Vaikeutena on tietenkin ollut se, että ovat kumpikin tahoillaan varattuja. Meinaavat kuitenkin mennä yhteen ihan lähiviikkoina. Jelenallahan ei ole sen kummoisempaa kuin että pakkaa kassinsa ja kävelee ulos. Mutta Säntti on kyllä ihan vihityssä liitossa, josta hänellä on kaksi poikaakin. Nyt siitä liitosta tulee epäilemättä lähtö ja uutta yritystä sitten Jelenan kanssa. Jelena valitteli, että on kuulemma vaikeaa iloita, kun on niin paljon tätä vaikeutta ympärillä. Toisaalta hän jo sen ikäinen nainen, ettei aio ruveta kainostelemaan kaiken maailman moralistien nuhteiden edessä.


Jussi ymmärsi: – Harvoin elämä on niin mustavalkoista, että on pelkkää ilon aihetta. Jäisi kaikki ilot iloitsematta, jos pitäisi olla sataprosenttisen varmaa, ettei kukaan pahoita mieltään. Minkä ikäinen kaveri se Säntti on?


– Jelena kertoi, että 28.


– Ja Jelena on sinun ikäisesi?


– Niin on.


– Eli on heillä 8 vuotta ikäeroa. No se ei haittaa mitään. Jelena on helvetin näyttävän näköinen nainen. Että onnea vaan heille. Pyydetäänköhän meitä kummeiksi?


– Enpä usko, että heidän monimutkaiset taustansa johtaisivat tuollaiseen perinteiseen kastejuhlaan. En tietenkään voi olla varma.


– Onko Jelena siis kertonut Kallelle tämän iloisen perheuutisen?


– On kertonut ja oli kuulemma joulunpyhinä aika hiljaista.


– Voin hyvin ymmärtää. Mutta kun sinä olit ystäväsi kanssa maailmaa parantamassa, minä sovin sinun pomosi kanssa, että me tulemme huomenna kymmeneltä tapaamaan häntä. Liittyen sinun työhön paluuseesi. Mauri soitti ja ehdotti tällaista. Minä lupasin puolestasi ja hän pyysi, että minäkin osallistuisin tähän palaveriin. Lisäksi Simo on tulossa mukaan. Tämä liittyy jotenkin siihen murhatutkimukseen, joka heillä on auki ja Mauri on kehittänyt siihen jonkin uuden lähestymistavan. Saamme siis etukäteistietoa, tai sinä saat, vaikka palaatkin töihin vasta uuden vuoden puolella.


– Selvä. Tuntuu olevan kova imu tällä Miekkalinnalla minun puoleeni. Eivät millään antaisi minun pitää virkavapaatani loppuun asti.


– Ymmärtäähän sen, kun maankuulu murhatutkija vetää lonkkaa ja heillä on kaksoismurhan tutkimus levällään.


– Mitä sinä tiedät tästä murhasta?


– Minä tiedän juuri sen verran, että kyseessä on kaksoissurma. Huomenna mennään kuulemaan lisää. Mutta imusta minäkin tiedän jotakin. Mennäänkö tuonne päiväsellaiselle, kun se vielä on mahdollista?


– Ehdottomasti, hihkaisi Jaana ja juoksi edeltä makuuhuoneeseen.









LUKU 2


Ennakkobriiffausta


Seuraavana aamuna kokoontui Mauri Taposen työhuoneeseen seuraavanlainen riihi: komisario Mauri Taponen, rikosylikonstaapelit Jaana Lindegren ja Simo Savu, konstaapeli Elias Saario ja profiloija Jussi Tammi.


Mauri aloitti perustelemalla, miksi juuri he olivat paikalla.


– Olen yrittänyt tätä tutkimusta muka johtaa. Siis sekä kenttätasolla että noin niin kuin hallinnollisesti. Meidän ryhmämme oli juttuvuorossa, kun tämä tapahtui. Mutta Simo oli saikulla ja Jaana virkavapaalla, joten meillä ei ollut ylikonstaapelia. Sain siinä vaiheessa lainaksi naapurijaoksesta Vilskan. Vilska johti siis ylikonstaapelina kenttätutkimuksia ja minä olin varsinainen tutkinnanjohtaja, kuten olen yhä. Mutta kun Vilskalle selvisi, että kun Simo ja Jaana palaavat töihin, siirtyy kenttäjohto heille, on hän joko alitajuisesti tai ihan tietoisesti vetänyt niin matalaa profiilia, että kenttäjohdostakin on jäänyt aika paljon minulle. Enkä ole siinä enää terävimmälläni. Vaikka en mielestäni ihan kirjoituspöytäkomisario olekaan, on tämä tutkimus nyt ihan suoraan sanottuna edennyt hitaanlaisesti. Enkä syytä siitä Vilskaa, enkä ylipäätään ketään. Kunhan totean vain. Ei Vilska ole mitenkään loukkaantunut, että hänet tässä sivuutetaan. Päinvastoin hän itse kertoi, että hänellä on yhä kesken se yksi huumetappo, joka tapahtui syyskuussa Vanajanlinnassa. Ja on painanut pitkää päivää, koko ryhmä siis, ja he aikovat saatella hotellista potentiaalisen epäillyn syytetyn penkille vielä näillä lumilla. Joten aloitetaan siis alusta. Elias on kai kenttätasolla sekä kirjallisesti parhaiten perillä kokonaisuudesta, mitä on tapahtunut ja mitä me olemme tehneet.


Elias nyökkäili ja antoi Jaanalle, Simolle ja Jussille omat kappaleensa kirjallisesta referaatista, jonka hän oli laatinut edellisenä iltana.


– Sattui joulukuun 14. ja 15. päivän välisenä yönä. Ahvenistonmäellä, psykiatrisella osastolla. Kaksoismurha. Ruumiinavauksista saatiin varmennettua, että ajankohta oli jossakin 24–03.00 välisenä aikana. Osastolla, joka on siis suljettu osasto. Se tarkoittaa siis, että ovet ovat lukossa. Ensisijaisesti sen vuoksi, että siellä hoidetaan sellaista sakkia, jota ei auta päästää vapaasti kulkemaan. Mutta se vaikuttaa myös siten, ettei sinne pääse sisään kuka tahansa ohikulkija. Joka tapauksessa samaan aikaan ammuttiin siellä niin lyhyen ajan sisällä yksi hoitaja ja yksi potilas, ettemme ole vieläkään selvillä kumpi surmista tehtiin ensin. Uhrien ruumiit löytyivät vain kuuden metrin päässä toisistaan. Potilas, Outi Vanamo, ammuttiin sänkyynsä. Ja hoitaja, Jouni Kalamos, hänen ruumiinsa löytyi muutaman metrin päässä Outin huoneen ovesta, käytävän puolelta. Luodit olivat tavallisia ysimillisiä. On käytetty epäilemättä äänenvaimentajaa. Joku on tehnyt kaksoismurhan ja häipynyt sitten tämänhetkisen olettamuksen mukana viereisestä ovesta, josta pääsee yleiskäytävälle ja sitä kautta pois rakennuksesta. Osastolta on myös kaksi muuta poistumistietä, mutta tämä ovi on selvästi lähimpänä. Olemme tehneet tässä helvetillisen määrän haastatteluja, joitain kuulustelujakin, mutta emme ole päässeet puusta pitkään. Minä ja Vilska olemme istuneet useimpina iltoina kymmeneen asti tämän jutun kanssa siitä asti, kun se tapahtui. Jouluaattona käytiin kyllä kummatkin kotona joulupöydässä. Mutta jos minä nyt aloitan kertomalla uhreista. Hoitaja Jouni Kalamos, hänellä on kreikkalainen isä, siitä tuo kumma nimi. Supisuomalainen äiti. Hän oli siis psykiatrinen hoitaja, kokenut hoitaja, ollut kuntayhtymässä jo yli kymmenen vuotta työssä. Toista vuotta yöhoitajana tällä osastolla. On sen kahden vuoden ajan ollut useimmiten työssä juuri tänä samaisena yönä valvontaparina olleen Stiina Liimatan kanssa. Juuri tämä Stiina löysi ruumiit. Kalamos oli naimisissa oleva mies, ei lapsia. Ei rikosrekisteriä. Eikä häntä ole mainittu kertaakaan meidän epävirallisessa epäillytrekisterissä. Eli nuhteeton herra. Jollei nuhteeksi lasketa sitä, että hän oli parikymppisenä elänyt lyhyen avioliiton toisen yhtä nuoren naisen kanssa. Nainen toimii nykyisin yrittäjänä vaatetusalalla Helsingissä. Tunnustan, että en ole käynyt häntä haastattelemassa koska hänellä ei vaikuta olleen mitään tekemistä Jounin kanssa enää vuosiin. Eikä siitäkään liitosta siis ollut lapsia. Heillä on ollut osastolla tapana, että osasto jaetaan öisin ikään kuin liituviivalla kahtia ja toinen hoitaja vastaa toisesta päästä ja toinen toisesta. Jouni oli juuri omassa päässään, lähestulkoon niin perällä kuin oli mahdollista, kun oli kohdannut tappajansa. Olemme kehitelleet erästä mallia, joka tosin vaatii vielä todisteita ympärilleen. Jouni olisi juuri tullut tämän surmansa saaneen potilaan huoneesta, joka oli lähin huone, kun hänet on joku ampunut siihen käytävälle. Siitä hänen ruumiinsa löytyi. Hänet on murhattu ampumalla kaksi laukausta. Toinen läpäisi sydämen ja toinen upposi aivoihin osuen vasemman silmän alle. Jos se sydämeen osunut olisi ollut sentin ylempänä ja jäänyt ainoaksi osumaksi, olisi hän voinut jäädä henkiin. Mutta koska laukaus läpäisi sydämen ja tulos varmistettiin vielä päälaukauksella, niin on kuolema tullut varsin nopeasti ja varmasti. Sydän vaurioitui niin pahoin, että sydän tamponoitui omaan koteloonsa ja aiheutti sydänpysähdyksen ja kuoleman muutamassa minuutissa. Patologin mukaan päälaukaus ei välttämättä olisi häntä tappanut, tosin varmaa se ei ole. Onhan luoti joka tapauksessa läpäissyt kallon etuseinän. Sitten murhaaja on astellut Outi Vanamon huoneeseen ja ampunut tämän sänkyynsä. Meillä ei ole mitään käsitystä miksi tai kuka. Meillä on kyllä aika tarkat koordinaatit milloin ja miten. Tämä potilas, Outi Vanamo, oli 43-vuotias, pitkään epämääräistä ahdistuneisuushäiriötä sairastunut nainen, jonka elämässä viimeisen viiden vuoden aikana oli ollut useita osastohoitojaksoja. Koko tänä aikana hän oli ollut työkyvytön. Ammatiltaan sairaanhoitaja. Hoitaja Kalamos oli tuntenut Outin jo vuosia. Onkin mahdollista, että heillä oli ollut jokin juttutuokio aivan sovitusti, vaikka onkin osastolla kuulemma tapana, ettei yöllä ole mitään keskusteluja. Mutta he ovat voineet kohdata, kun olivat vanhoja tuttuja. Näiden laukausten aikaan oli Stiina Liimatta luultavasti istunut tv:n edessä eikä ollut kuullut varsinaisia laukauksia. Lisäksi murhaaja on onnistunut poistumaan osastolta niin hiljaa, että Stiina ei ollut havainnut sitäkään. Hoitajilla oli kummassakin päässä omat televisiot, jota katsellessa oli helppo vahtia omaa päätyä. Potilaatkin tiesivät, että yöhoitajat olivat jakaantuneet tällä tavoin ja osasivat pyytää apua oman päädyn hoitajalta, mikäli jotain tarvitsivat. Eivät he kuitenkaan orjallisesti olleet omissa päissään niin etteivätkö olisi juoneet yhdessä kahvia ja muutenkin vaihtaneet kuulumisia pitkin yötä. Neljän aikaan yöllä Stiina oivalsi, ettei ollut nähnyt Jounia useampaan tuntiin, joten hän käveli kaikessa rauhassa toiseen päähän osastoa eikä ehtinyt edes ryhtyä huhuilemaan, kun jo näki kollegansa makaavan verilammikossa. Kalamos oli ilmeisesti saanut surmansa välittömästi, koska hän ei ollut ehtinyt painamaan hälytyslaitteen kytkintä, vaikka hälytin oli hänen kädessään. Siinä vaiheessa Stiina melko rauhallisesti painoi omaa hälytintään ja kutsui apuvoimia osastolle. Näin saatiin osastolle lisää sormen- ja kengänjälkiä kuuden eri hoitajan muodossa, jotka seuraavien minuuttien aikana tulivat paikalle. Tässä vaiheessa hoitajilla ei ollut vielä mitään tietoa toisesta vainajasta. He luonnollisesti päättivät kutsua paikalle poliisiin. Siellä kävi meidän järjestyksen partio, joka katsoi vuorolistasta, kuka oli juttuvuorossa, ohjasi jutun meille ja minä olin sitten siellä jo aamukuudelta. Minä rupesin siinä touhuamaan ja tarkastamaan koko osastoa, että oliko murhaaja vielä paikan päällä, olihan kyseessä suljettu osasto. Ja kun tarkastusta aloitettiin, Stiina meni ensimmäiseksi Outi Vanamon huoneeseen ja kiljaisi. ”Täällä on toinen ruumis”. Ja tunnustan, että kyllä minäkin pöllähdin sisään huoneeseen, vaikka olisi pitänyt tyytyä sulkemaan huone tekniikkaa varten. Siellä kävi myös partiopoliisi Jaakko Harjukin. Todettiin, että siellä oli toinen, samantyyppisesti murhattu uhri. Hänen tappamiseensa oli tarvittu myös kaksi laukausta. Ensimmäinen osuma rintaan ei ollut ehkä surmannut potilasta. Joka tapauksessa tappaja oli halunnut varmistaa tuloksen ja ampunut uhria myös oikeaan ohimoon. Tässä vaiheessa minä lähdinkin sitten Stiina Liimatan mukaan, sillä hän ei enää aikonut mennä yhteenkään huoneeseen ilman poliisia ja pelkäsi että kaikki oli tapettu. Saimme tarkastettua kaikki muut huoneet eikä enempää vainajia löytynyt. Kukaan ei tunnustanut nähneensä tai kuulleensa mitään. Yksi potilaista, 37-vuotias Ulla Pihlajamäki, joka oli osastolla jonkinlaisten rajatilakokemusten takia, oli ystävystynyt Outi Vanamon kanssa ja väitti tietävänsä, että tällä oli ollut suhde Jouni Kalamoksen kanssa. Olemme saaneet tästä asiasta vahvistusta myös yhden hoitajan kuulustelussa. Seuraavana päivänä käytiin koko henkilökunta ja potilaat haastattelemassa, ja kun meillä oli tämä vihje tästä suhteesta, oli Jelena haastatellessaan Sami Nirkko-nimistä sairaanhoitajaa kysynyt tältä suoraan, että tiesikö tämä suhteesta Kalamoksen ja Vanamon välillä. Tämä tiesi kertoa, että Kalamos oli tunnustanut, että oli ihastunut Outiin. Tilanne oli vaikea, koska sen lisäksi että molemmat olivat naimissa tahoillaan, oli heillä tämä potilas-hoitaja -suhde, jonka pitäisi täysin sulkea pois tällainen eroottinen värinä. Nirkko ei tiennyt miten asia oli edennyt, mutta Kalamos oli tämän tunnustuksen tehnyt hänelle jo miltei kaksi kuukautta sitten. Ja Nirkko oli mielessään päätellyt, että Kalamos ja Vanamo olivat ylittäneet kynnyksen. Mitään todisteita hänellä ei asiasta tietenkään ollut. Kukaan muu ei osannut sanoa mitään erityistä näiden kahden suhteesta. Ylilääkäri Raimo Häkli oli ottanut kantaa Outin asioihin, vaikkei ollutkaan tätä kertaakaan tavannut. Tämä oli sinänsä tyypillistä. Häkli oli lähes täysin hallinnollinen ylilääkäri eikä juuri tavannut potilaita kuin hyvin poikkeuksellisissa tapauksissa vaikka joskus ottikin kantaa ongelmiin heidän hoidossaan. Mutta olemme siis haastatelleet valtavan joukon ihmisiä. Haastattelut löytyvät kaikki teidän koneiltanne. Minä olen kai niitä määrällisesti eniten tehnyt. Jelena myös paljon ja Vilska. Emme ole päässeet tässä alkua pidemmälle. Meillä on kaksi ruumista ja murhan tekoaika. Luodit olivat siis ysimillisiä eikä noin läheltä ammuttuna tarvinnut olla mikään suuri ampujamestari osuakseen kohteeseen. Sen sijaan varsin kylmähermoinen pitää olla, että alkaa osastolla ampumaan ihmisiä, sillä jokainen nyt tietää, että siellä on väkisin kuulijoita. Ja ylipäätään paikalla on muita ihmisiä muutamien metrien päässä.


– Koska tämä tutkimus on kaksi viikkoa vanha, totesi Mauri, olen kehitellyt ideaa, jolla siihen potkaistaan vauhtia. Me solutamme Simon ja Jaanan osastolle. Jaana saa esittää potilasta ja Simo on lähihoitajaopiskelija. Myös Jussille on tässä rooli. Koska tämä on sinänsä hirvittävän ikävää ja loukkaavaa, että joudumme peittämään henkilökunnalta totuutta sekä yhtä lailla potilailta, niin olen päättänyt helpottaa asemaamme siten, että kukaan ei osastolla pyri erityiseen terapeuttiseen suhteeseen Jaanan kanssa. Tämä varmistetaan sillä, että psykoterapeutti Jussi Tammi on hoitanut Jaanaa jo pitkään ja hoito on parhaillaankin käynnissä. Hän on siis Jussin potilas, jonka vointi on huonontunut siinä määrin että on nähty tarpeelliseksi lyhyt osastohoitojakso. Jussi käy tapaamassa potilastaan lähes päivittäin. Tästä tulee sillä tavalla hankalaa, että joudumme salaamaan totuuden sieltä työskenteleviltä ja siellä hoidossa olevilta ihmisiltä. Tämä on eettisesti helvetin ikävä tapa tehdä työtä.


– Olen samaa mieltä, totesi Jaana. – Sitä paitsi miksi tämä jako meni näin? Miksei Simo voi olla potilas ja minä opiskelija?


– Ei kun minä olen suunnitellut sen näin. Minä olen varma, että saat siitä enemmän irti potilaana. Voit olla siellä yötä päivää tarkkailemassa osastoa ja sen fiiliksiä. Ja Simo taas opiskelijan roolissa pääsee kansliaan ja kahvihuoneeseen kuulemaan mitä siellä puhutaan. Mutta koska hoitajaopiskelijalta edellytetään taitoja, joita uskon, että Simolle ei ole, on meillä siihen ratkaisu. Hän ei ole tavallinen opiskelija, vaan hänellä on sopeutettu opintosuunnitelma, koska hänellä on ollut aiemmin vaikeuksia päihteiden kanssa. Sen johdosta Simo ei koske lainkaan lääkkeisiin, joten meidän ei tarvitse pelätä, että hän sekoaa jonkun potilasparan lääkkeissä. Periaatteessa siis, vaikka Jaana on soluttautuneena vuorokauden ympäri, on hänellä helpotuksenaan mahdollisuus tavata Jussia ja Simoa päivittäin. Meidän on pakko kertoa tästä joillekin, mutta mahdollisimman harvoille. Olen suunnitellut tätä asiaa jo viikon päivät. Ehdotan, että kerromme ylilääkärille ja osastonhoitajalle, sillä jälkimmäinen on opiskelijavastaava ja hänelle täytyy kertoa Simon roolista. Ja samalla kerromme myös Jaanan roolista. Jussin roolista meidän ei tarvitse kertoa. Ylilääkärille meidän on taas kerrottava, koska hän on käsittääkseni firman ylin auktoriteetti ja emme uskalla mennä sinne sämpläämään ilman hänen hiljaista myöntymistään.


– Vai sillä tavalla, Jaana sanoi. – Maurilla oli kiire saada minut takaisin töihin, jotta voisi tuikata minut mielisairaalaan. Ihmettelen vain mikä tekee minusta paremman mielisairaaksi soluttautujan kuin joku muu?


– Minulla on kyllä tähän perustelu, väitti Mauri. – Ensinnäkin, luotan sinuun tutkijana täydellisesti. Kuten huomaat, on mennyt kaksi viikkoa emmekä ole päässet mihinkään. Ja helpottavinta on, että sinä olet nyt uusi kasvo, kun olet ollut virkavapaalla etkä näyttäytynyt poliisina. Ja Simokin oli sairaana ja olen pitänyt hänet taustatutkimuksen koordinaattorina, joten hänenkään kasvonsa eivät ole siellä kuluneet. Ja jos Jussi esittää terapeuttia, niin se ei kovin suuri ihme ole.


Jussi pyysi Maurilta puheenvuoron: – Minun on tunnustettava, ennen kaikkea Jaanalle, mutta myös Simolle, että me suunnittelimme tätä jo Maurin kanssa puhelimessa ja vähän niin kuin lupasin Jaanan sinne potilaaksi ja minut terapeutiksi. Ymmärrän minäkin, että tilanteessa on helvetin vaikea eettinen ongelma. Ei se niinkään, että sinä olet valepotilas, vaan me todennäköisesti näin häiritsemme joitain potilaita, joilla sairaus on niin sanotusti päällä. On siis eettisesti tosi kökköä mennä näyttelemään sinne sekaan. Ja kyllä minä kunnioitan hoitoväkeäkin sen verran, että en usko Simonkaan ihan tuosta vain pystyvän psykiatriseksi hoitajaksi, mutta yritetään tehdä tämä täsmällisesti, lyhyesti ja siten että saadaan tulos. Minulla tässä on helpoin rooli, osaan kyllä esittää terapeuttia.


Simo myöntyi. – Kyllä tästä voi hyväkin tulla. Opiskelijan ei tarvitse tietää mistään mitään, kunhan pyörii vain joukon jatkona. Olen samaa mieltä Maurin kanssa, että Jaana on ehdottomasti paras valinta tähän potilaan rooliin.









LUKU 3


Vuodenvaihteen juhlallisuuksia


Jaana otti kotiin mukaan sähköisen tapauskansion sekä oman kuvitellun potilaskertomuksensa.


Jaana kertoi ääneen Jussille ydinkohtia keinoidentiteetistään: – Huomaan, että tässä on pyritty varmaan muistamisen helpottamiseksi samankaltaisuuteen, kun minun nimeni on Jutta Lundgren. Ja yllätys yllätys, olen ammatiltani poliisi. Olen ollut 9 kuukautta sairaslomalla Riihimäen järjestyspoliisista ahdistusoireiden takia. Minua huolestuttaa se, että siellähän lääkkeiden syönti ei kai ole vapaaehtoista. Mitä minä sitten pystyn tutkimaan, jos nukun lääketokkurassa kaiket päivät?


Jussi torjui tämän vaaran: – Juuri sen vuoksi emme valinneet sinulle psykootikon roolia ja lisäksi olet vapaaehtoisessa hoidossa. Osastonlääkäri varmasti ehdottaa sinulle jotakin mielialalääkitystä. Voit syödä sitä tai piilottaa poskeen ja sylkeä myöhemmin pönttöön. He eivät sitä erityisesti vahdi, koska olet vapaaehtoisesti mukana etkä psykoosissa, tavallinen ihminen, joka kokee elämän ahdistavana.


– Vai niin. Toivottavasti te tiedätte mitä teette. Minusta tuntuu, että olen tässä pelinappulana. Lisäksi näköjään olen sitoutunut olemaan sisähoidossa. Mitä sekin tarkoittaa?


– Se tarkoittaa sitä, että olet luvannut, ettet lähde omin päin osastolta ulos. Hoitajan tai esimerkiksi minun kanssani kyllä. Voit hyvin pyytää Simoa mukaan kahville kanttiiniin, koska et muuten sinne pääse. Opiskelijakloppi on siihen hommaan juuri sopiva joutomies. Kyllä tässä on mietitty asiaa joka kantilta. Mauri oli ehdottomasti sitä mieltä, että sinun pitäisi mennä sinne aseettomana. Minä sanoin, että voithan ehdottaa, mutta arvaa meneekö läpi. Sinun on kuitenkin oltava äärimmäisen tarkkana, vielä tarkempana kuin siellä opiskellessa, etteivät aseet näyt. Se aiheuttaa kauhean kaaoksen, jos psykiatrisella osastolla paljastuu jonkun housunkauluksesta ase.


– Ymmärrän minä sen tietysti, mutta paljain käsin minä en sinne astu. Enkä minä ketään ammu, mutta tämä on virantoimitusta ja virantoimituksessa pitää olla työkalut mukana.


– No tämänhän minä tiedän, ja kyllä Maurikin sen naureskellen myönsi, että näin sinä juuri sanoisit.


– Ei muuta sitten kun ylihuomenna minä lähden mielisairaalaan. Tapaan siellä ilmeisesti osastonlääkärin, joka ehdottaa minulle jonkinlaista hoitoaikaa. Mitä minä hänelle sanon? Aprillia, olen poliisi?


– Ei. Ei ahdistunut ihminen puhu paljon mitään. Puhu vähän, ole ahdistunut. Jos hän ehdottaa kahta viikkoa, suostu heti. Tämä operaatio keskeytetään heti jos saadaan tuloksia.


– Luulet siis, että hän ehdottaa kahta viikkoa?


– Pidän sitä mahdollisena, kun on kyseessä ventovieras potilas osastolla. Sitä ei koskaan tiedä mikä sen ahdistuksen taso todella on. Sinä voit käyttää siellä omia vaatteitasi, ei tarvitse pukeutua sairaalan pyjamaan.


– Tuonko pitäisi olla lohdutus? Ei vainen, olen minä ihan innolla mukana. Tämä on minun työtäni. Olet varmaan lukenut nämä ruumiinavauspöytäkirjat?


– Olen lukenut. Tässä on mielenkiintoinen juttu ja yksityiskohta, jota en ole kuullut kenenkään vielä kommentoineen. Sylvia on tehnyt tarkkaa työtä ja mielestäni ikään kuin ehdottaa tässä yhdenlaista tapahtumasarjaa. Hän näet toteaa, että Outi Vanamo on ollut sukupuoliyhteydessä viimeisen 10, todennäköisesti kuuden tunnin aikana. Hän on kuitenkin ollut sairaalapotilas toista kuukautta. Spermaa ei löydy, joten joko jätkä ei laukea tai on käytetty kondomia. Ja vastaukseksi Sylvia esittääkin mainion tiedon, jota on kai uskottava, koska hän niin sanoo. Minä en sitä ymmärrä miten se testataan. Jouni Kalamos on saanut siemensyöksyn viimeisen kahdentoista tunnin sisällä. Sitä ei pysty arvioimaan, että onko kyseessä ollut itsetyydytys vai yhdyntä. No minäpä pystyn. Kalamos on nainut tätä Vanamoa viimeisen puolen vuorokauden aikana kortsu päällä.


– Niin minäkin epäilen. Ei se toki tuo arvoituksen ratkaisua yhtään lähemmäs. Minkä takia joku olisi heidät ampunut? No, sitäpä minä lähden nyt selvittämään. Ylihuomenna kun ilmoittaudun sinne, saan kuulemma saman huoneen, jossa Vanamo asui. Ja Simon, eli Seppo Usvapellon opintojakso alkaa myös ylihuomenna. Siellähän me kaksi uudenuutukaista opettelemme osastolla olemisen riemuja.


– Totta. Tämä sinun alter egosi Jutta Lundgren ei ole koskaan aiemmin ollut psykiatrisessa hoidossa.


Jussi raapi päätään ja jatkoi: – Ehdotan, että sanot osastonlääkärille totuuden, että olet käyttänyt Tenoxnukahtamislääkkeitä epäsäännöllisesti nukahtamisvaikeuksiin. Ensin työssä ollessasi, joskus stressin takia ja nyttemmin pitkittyneen ahdistusrupeaman aikana. Se luultavasti turvaa sen, että he jakavat niitä Tenoxeja sieltä talon puolesta. Jos eivät jaa, niin minä tuon täältä omat lääkkeesi. Huijataan tässäkin törkeästi, jos et saa siellä nukuttua.


– Miksi en saisi?


– No uudessa oudossa paikassa ja kaipa siellä hoitajakin käy kahdesti yössä tarkistamassa, että olet hengissä. Sitä nyt ehditään miettimään, kunhan olet siellä yhden yön ollut. Tulen ylihuomenna ikään kuin huolehtivana terapeuttina mukaasi ja puhun jollekin, että olet ahdistunut, mutta täysin yhteistyökykyinen ja mukana realiteeteissa ja että suhteesi lääkitykseen on ihan sinun oma asiasi. Minä en ota siihen kantaa terapeuttina. Jos se on tarpeellista, niin sitten on. Pakkaa vaatteita mukaan sen verran, että näyttää siltä, että olisit tulossa ainakin viikoksi. Tiedän, että siellä on pyykinpesumahdollisuus. Muista, että ahdistunut ihminen ei ryhdy ensimmäisenä pesemään pyykkiä. Samasta syystä estelin sinua tänään värjäämästä hiuksia. Voin kokemuksesta kertoa, että ahdistuneilla ihmisillä on tyypillisesti hiukan juurikasvua näkyvillä eikä väri ole edellisenä päivänä paikoilleen täträtty. Älä ylinäyttele, mutta tietenkin voit meikata hieman yli, jos se sopii sinulle. Se olisi tyypillistä ahdistuneelle ihmiselle. Mutta rakkaani, tänään juhlitaan vuoden vaihtumista. Kävin katsomassa talomme katolla muutaman päivä sitten. Siellä on oivallinen paikka, johon nostin kaksi puutarhatuolia ja pienen pöydän. Menemme sinne katsomaan raketteja ja poksauttamaan kuohujuoman.


Yöllä kun he äimistelivät raketteja mukavan leudossa pikkupakkasessa ja skoolasivat kuohuviinillä, Jussi ojensi taskustaan paperitulosteen. Jaana jäi tutkimaan sitä. Hän ihmetteli: – Mikä päivämääräluettelo tämä on?


– Näinä päivinä on maistraatissa vapaita vihkimisaikoja. Jaana Eveliina, sinähän olet lupautunut, minun, Jussi Yrjänän, vaimoksi. Aion viedä sinut keväänä vihille. Saat valita näistä päivistä. Ei sitä nyt tarvitse valita, siksi olenkin tehnyt sinulle listan päivistä. Valitse mikä hyvänsä, minä järjestän siihen aikaa.


– Kiitos Jussi. Minä haluan ihan oikeasti sinun vaimoksesi. Vaikka en tiedä mitä se minun elämässäni muuttaa. Tuntuu kuitenkin enemmän siltä, että asioita mietitään yhdessä. Se rakastaminen on niin suuri ja mystinen asia, että en tiedä onko näin pienestä tytöstä ainakaan jatkuvasti siihen, mutta kyllähän se välillä siltä tuntuu.


Jaana sujautti tulosteen takataskuunsa ja tarttui taas viinilasiinsa. – Hyvää uutta vuotta, tuleva mieheni.


– Kiitos samoin, tuleva vaimoni. Mennäänkö sisälle? Ehdittäisiin vielä kuuntelemaan Hymyilevä Apollo.


– Mennään. Voiko nämä tuolit jättää tähän, kenen ne on?


– Ne ovat meidän, eli taloyhtiön. Jätetään siihen, lasit otetaan mukaan.









LUKU 4


Sairaalaan


Jaana vetäisi ovenkahvasta ulospäin ja siinä hänelle realisoitui, ettei ovi tietenkään aukea. Jussi painoi ovikellon nappia. Oven tuli avaamaan nuori nainen, jonka nimikyltissä luki Kristiina. He esittäytyvät ovella ja nainen pyysi heidät sisään. Ilmeni, että Jaanalle varattu huone oli aivan toisessa päässä osastoa, joten he kävelivät pitkän käytävän toiseen päähän. Matkalla Jaana kummasteli tulevia potilastovereitaan, joita ei näkynyt yleisissä tiloissa kuin vain kolme kappaletta.


Jaana kysyi Jussilta kuiskaten: – Missä kaikki ovat? Täällähän pitäisi olla 15 potilasta minä mukaan lukien.


– Makailevat huoneissaan, ovat hoitokeskusteluissa ja voihan olla jokin ryhmäulkoilukin juuri käynnissä.


Kun he pääsivät Jaanalle varattuun huoneeseen, tuli Kristiina-hoitaja heidän perässään ja painoi ovensuuhun Dymo-nauhan pätkän, johon hän oli kirjoittanut Jutta. Hänellä oli sylissään pino vaatteita, joita hän toi mukanaan heidän perässään huoneeseen.


– Tässä on kylpytakki, iso ja pieni pyyhe, sairaalan collegeasu, jos tarvitset sellaista, jos et tarvitse, niin anna olla. Sanon jo heti, että tämä on sinulle liian löysä. Mutta koska sinulla on iso kassi mukana, on sinulla varmaankin omia vaatteita mukana.


Jaana pysyi roolinsa mukaisesti vaiti eikä kommentoinut vaateasiaa, vaan istui sängylle, jonka arveli olevan tarkoitetun hänelle koska se oli huoneen ainoa. Kristiina kertoi, että päiväsalin pöydällä oli osaston infokansio, josta löytyi paljon tarpeellista tietoa potilaana olemisesta ja käytävän varrelta löytyivät suihkut ja vessat.


– Päiväsalin nurkassa on myös korttipuhelin. Voit odotella täällä huoneessa tai liikkua missä haluat, osastonlääkäri tulee etsimään sinut jossakin vaiheessa puheilleen, mutta ei aivan heti.


Jussi painoi huoneen oven kiinni ja istui huoneen ainoaan lepotuoliin. Lisäksi huoneessa oli kirjoituspöytä ja siihen tuoli eikä juuri muuta. Rakennus oli mäen päällä ja koska he olivat viidennessä kerroksessa, oli Jaanan huoneesta näköala pitkälle Jukolan asuntoalueelle.


Jaana antoi tavaroidensa jäädä kassiin, koska hänen virka-aseensa oli piilotettuna kassin pohjassa olevaan salalokeroon. Ase ei näkynyt, vaikka kassi olisi tyhjäkin, mutta pakattuna ei ollut mahdollista, että ase olisi joutunut vääriin käsiin. Lisäksi huoneessa näytti olevan lukollinen vaatekomero. Jaana nosti kassin komeron pohjalle, otti ensin sieltä puhelimen ja laittoi sen vyöklipsillä lanteelleen.


– Täällä siis pitäisi olla 14 potilasta minun lisäkseni. Mutta heistä ainoastaan kuusi oli täällä silloin kun murhatyöt tapahtuivat. Olen opetellut ulkoa ne tiedot heidän potilaskertomuksistaan, jotka minulle oli tulostettu. Lisäksi muistan henkilökunnan, joka oli ollut täällä edellisessä iltavuorossa ja ketkä tulivat seuraavaan aamuvuoroon. Täällähän oli Kalamoksen kanssa valvomassa Liimatta-niminen keski-ikäinen nainen, jonka pitäisi tulla tänään ensimmäistä kertaa työhön sen murhayön jälkeen. Hän on ollut siitä lähtien sairaslomalla. Minun täytyy lähteä tuonne osastolle tutustumaan näihin tyyppeihin. Ja Mauri lupasi, että kun painan puhelimen risuaitaa 15 sekuntia, niin se päräyttää hälytyksen päälle kaikissa poliisiautoissa ja laitoksella. Minulla on myös avain, jolla pääsen osaston ovesta, mutta se minun pitää pitää visusti piilossa. Se ei sovi rooliini.


– Joo, älä vahingossa avaa sillä mitään ovea, vaan pyydä hoitajaa aina avaamaan. He eivät kauaa uskoa sinun olevan potilaana, mikäli kuljet omalla avaimella ovista. Minä tulen huomenna käymään ja soitellaan illalla. Haluatko, että odottelen täällä ja tulen kanssasi lääkärin vastaanotolle?


– En halua. En ole lapsi enkä edes psykiatrinen potilas.


Jaana käppäili hiljakseen pitkin osaston käytävää, joka muodosti L-muotoisen mutkan siitä päästä, josta he olivat tulleet sisälle. Hänen huoneensa oli aivan Lkirjaimen pystypalkin yläreunassa. Häntä kävi tervehtimässä varmaankin puolenkymmentä nimikyltillä varustettua henkilöä, ja Jaana oli huojentunut siitä, että ahdistuneen ihmisen ei tarvinnut opetella nimiä ulkoa. Etunimiluetteloa oli vaikea ottaa haltuun ilman sukunimiä, nämä porukat olivat hänestä kuin päiväkodissa. Jaana tiesi, että keski-ikäinen mies, joka istui pyörätuolissa, oli yksi niistä kuudesta, joka oli ollut täällä jo joulukuun puolivälissä. Hän pysähtyi miehen kohdalle käytävälle ja tervehti tätä.


– Terve. Minä olen Jutta. Tulin äsken.


Mies ei sanonut mitään. Jaana käveli eteenpäin. Vai sellainen tapaus. Hän kurkisti tupakkahuoneeseen, joka tuli häntä käytävien liitoskohdassa vastaan. Siellä näytti istuvan kuusi potilasta ja yksi hoitajakin näytti seisoskelevan huoneen parvekkeelle johtavan oven suussa. Huone ei Jaanaa houkutellut, vaan hän kääntyi ja lähti kävelemään samaa käytävää takaisinpäin. Hänet otti käytävällä kiinni Harriksi itsensä esitellyt keski-ikäinen hoitaja, joka oli äsken seissyt tupakalla mutta puhutteli nyt Jaanaa.


– Jutta, odotas hetki.


Harri ohjasi heidät istumaan ruokasalin pöydän ääreen. Salissa ei ollut muita, sillä ruokailu ei ollut lähelläkään.

